מגזין מפיק - מים ושמים - מסלולי המים היפים בארץ
מים ושמים - מסלולי המים...
מים ושמים - מסלולי המים היפים בארץ
מאת: ‏ 19/09/16
איגדנו עבורכם את מסלולי המים היפים בארץ, חלקם ללא תשלום וחלקם בתשלום סמלי, אנחנו מאמינים שניתן להוציא את העובדים ליום גיבוש מדהים גם אם התקציב קטן, כל מה שצריך זה קצת מהטבע היפה שיש לארצנו להציע!
מאמר מאת: מיכל גיסינגר, אימיג'יק הפקות.
חברות רבות מקיימות את ימי הכיף והגיבוש השנתיים שלהן בחודשי ספטמבר ואוקטובר, ושואפים לשלב בהם אטרקציות מיוחדות ומהנות.
אז נכון שתמיד יש את האפשרות לשלם בעד האטרקציות, אך ישנה גם האפשרות של חוויה בטבע שמשלבת טיול בנחלים ובשבילים מהנים לא פחות מכל אטרקציה אחרת ועלותם זולה בהרבה.
אם אתם בוחרים באפשרות זו, תשקיעו במדריך טוב, כריזמטי וסוחף, שישלים את החוויה, המלצה שלנו – המדריך אורן פוקס.
טיולי המים הכיפיים והקלילים ביותר בארץ שמתאימים גם עבור אלו שפחות בכושר..
אזור: גלבוע - בית שאן
1. עמק המעיינות או כמו שאנחנו קוראים לזה "גן העדן של המעיינות".
מיקום: מרגלות הגלבוע.
משך הנסיעה כשעה מהמרכז, מובילה אתכם למקום מופלא ואינסופי בו אפשרויות הפעילות נרחבות ומלאות באטרקציות לקבוצות ולכל המשפחה.
מסלול מומלץ במקום - נחל הקיבוצים.
אורכו כקילומטר בתוך המים, טיול קליל אך יש לקחת בחשבון שהמים מגיעים לעיתים עד הכתפיים, לכן רצוי לשים חגורות הצלה, במיוחד לילדים.
המסלול: ניתן להתחיל מחניון עמק המעיינות, או מהחניה שבין ניר דוד למסילות.
במקום גם מספר מעינות נהדרים לרחצה, אשר ניתן להגיע אליהם בהליכה של כחצי שעה או ברכב גולף חשמלי של תיירות ניר דוד.
2. המג'רסה - בקעת בית צידה: (כביש 92).
מיקום: צפון מזרח הכנרת.
אזור צפון הכנרת מרכז לתוכו את שפך מעינות הגולן ויוצר לנו אתר למסלול הליכה במים, מוצל, נעים ומאוד קליל.
משך ההליכה כשעה במי הנחל שעומקם המרבי הוא עד המותניים לערך.
הכניסה לשמורת המג'רסה בתשלום (סמלי ביותר).
במקום מרחב שולחנות פיקניק וחורשה לפעילויות נוספות.
בסמוך למג'רסה נמצא גם הזאכי.
3. הזאכי.
מסלול של כשלוש שעות שעובר דרך מספר בריכות המחייבות שחיה. מאתגר ומחייב הליכה עם נעליים סגורות, מסלול שלא תמיד מתאים לכל קבוצה שכן ייקח זמן רב, מומלץ מאוד לקחת מציל למסלול זה ומדריך מקומי שמכיר טוב כל פינה (לקבוצות שמחפשות אתגר זו בהחלט יכולה להיות אופציה).
ניתן לשלב את ההליכה במים עם שייט קיאקים באתר מקומי, אבוקייק, שנמצא בפארק הירדן.
אזור: גליל עליון-קריית שמונה
4. החצבאני, נחל שניר.
מיקום: באצבע הגליל, מצפון לקיבוץ הגושרים (כביש 99).
אחד משלושת מקורות הירדן.
מסלול הליכה במים או לצד המים, של כשעה וחצי, אשר מתאים לכל אחד. צמחיה נדירה, מים צוננים ומסלול אחד מדהים!
למסלול שתי אפשרויות סיום, האחת מעגלית, חזרה לכניסה לשמורה, השניה מסתיימת במתחם תחנת הדלק גן הצפון.
המסלול נוח מאד, מסומן בצורה ברורה ומיועד לקבוצות וכן למשפחות עם ילדים. אחד הדברים שהופכים את הטיול לנוח הוא העובדה שהמים צוננים וזורמים כל הזמן (מגיעים עד לגובה ברכיים של ילד לערך), המסלול מוצל יחסית ויש ריח נפלא באוויר מהצמחייה והעצים.
(כניסה כרוכה בתשלום סמלי לרט"ג - רשות הטבע והגנים).
5. נחל חרמון (הבניאס( והשביל התלוי.
מיקום: סמוך לקיבוץ שניר.
לנחל החרמון ניתן להגיע משתי כניסות שונות. האחת מחניון המעיינות והשנייה מחניון המפל.
מכל כניסה שתבחרו, תיהנו מנחל מדהים עם מים זורמים וצמחייה מרהיבה שמשרה למקום אוירה מיוחדת ומגוונת. השביל התלוי ממוקם מעל הנחל וההליכה עליו היא לגמרי חוויה יוצאת דופן שמשלבת נוף ובהמשך כמובן מגיעים לבריכות הבניאס. זוהי ללא ספק חוויה מושלמת וטיול מהנה בהחלט לקבוצות.
6. שמורת נחל דן.
מיקום – בקרבת קיבוץ דן, גליל עליון.
מסלול מים מדהים אשר משולב בצמחייה שופעת שיוצרת מסלול מוצל ונעים להליכה וממצאים ארכיאולוגיים שסביבם סיפורים הסטורים מרתקים. מסלולי נחל דן נהדרים לקבוצות מגוונות ומשפחות ונעים לטייל בהם וליהנות מסביבה מרשימה ויפה ביותר.
המסלול נעשה לאורך הנחל כאשר לא רחוק מתחילתו נמצא עין דן, מעין בריכה גדולה שמוקפת בצמחייה ועצים שמעניקים לה מראה נפלא.
קיימים מספר מסלולים שניתן לבחור מהם, לפי אופי הקבוצה. בניהם מסלול קצר ומסלולים ארוכים יותר. במהלך המסלולים ישנן נקודות תצפית שמאפשרות תצפית נהדרת על הסביבה. ישנה בריכת שכשוך שעומק המים עד גובה השוק, ברכיים של ילדים.
7. נחל שניר.
מסלול המתאים לכל המשפחה, בין אם תרצו להיכנס למים ובין אם לא, תוכלו לבחור בעצמכם את האופציה העדיפה עליכם. מסלול קליל ביותר של שעה, בין הצמחייה השופעת של האזור, מים קרים אך נעימים במיוחד בימים חמים ומקומות שמאפשרים להשתכשך במים לאורך המסלול.
(כניסה כרוכה בתשלום סמלי לרט"ג - רשות הטבע והגנים)
8. נחל אל על - הטיול מהנה ביותר לכולם בעיקר בשל הנוחות שהוא מספק ויופיו.
מיקום: דרום רמת הגולן.
חשוב לדעת שהשבילים מורכבים מעליות וירידות שחלקן תלולות מאד, אך עצם העניין מבטיח הנאה שונה למטיילים. בנוסף ישנן נקודות שבהן ניתן לעשות תצפית על החרמון ואף על הכנרת, ששווה להתעכב בהן.
במהלך המסלול חוצים את הנחל בירידות שבסופן נגלה המפל השחור המדהים ביופיו ותחתיו בריכה ושביל אל המפל הלבן שמסתיים בבריכה נפלאה (המים בבריכה עמוקים).
בדרך אפשר ליהנות מפריחת עצי הפרי (תלוי בעונה) ומצמחייה נהדרת וההתרעננות במים מבטיחה שהדרך חזרה תהיה צוננת ופחות חמה.
9. שמורת היהודיה.
לקבוצות המחפשות את ארץ בראשית ומסלול אתגרי, מומלץ להגיע לשמורת יהודיה הסמוכה כ-10 דק מדרום לקצרין.
במקום מספר מסלולים המשלבים מים - יהודיה החדש, מפל יהודיה, זוויתן ומשושים.
יש לציין שרובם ככולם מסלולים בדרגת קושי למיטבי לכת.
הטיול משלב מראות נפלאים של הקניון המרהיב של נחל יהודייה, מפלים גדולים, בריכות צוננות, ושרידי עתיקות. מומלץ ביותר למיטיבי לכת.
10. מעיין עין דבשה או בשמו הערבי "עין דרבשיה".
על שם כפר סורי קטן שהיה במקום, חלק מקומפלקס שמורת טבע. (כביש 918 בין גדות לגונן).
עין דבשה זהו מעיין ונחל איתן הזורמים כל השנה ובלבם טחנת קמח בנויה מסלעי בזלת מסותתים. בנוסף להנאה של ההליכה המרעננת, טחנת הקמח שממוקמת באזור שמורה באופן מרשים ויוצא דופן.
המסלול מתאים גם לילדים ומבטיח הליכה מהנה וקסומה. המסלול נעשה בתוך מים רדודים ומאפשר התרשמות מקרוב בטחנת הקמח, החדרים, גלגלי השיניים, אבני הריחיים, בצורה מרתקת ביותר. טיול קל ומומלץ.
11. הג'ילבון.
מסלול לכל המשפחה שמשלב הליכה במים זורמים, מפלים ובריכות מרעננות שאפשר לטבול בהן ולהתקרר בימים החמים (חשוב לדעת שהמים בבריכה עמוקים!). ישנה אף אפשרות לעלות לשרידי הישוב היהודי עתיק הסמוך - דבורה.
המסלול מתחיל בחניון העליון ועובר ליד מפל דבורה. מסלול שבהחלט מומלץ לטייל בו, ללמוד על המקום ושרידיו וליהנות מהיופי האינסופי שהוא מציע. ובהמשך נמצא את מפל הג'ילבון שהוא השני בגובהו ברמת הגולן ובתחתיתו בריכה נוספת.
במקום מסלולים מגוונים ביותר, מרעננים ומעניינים במיוחד, ומסומנים בצורה ברורה להליכה.
אזור: גליל מערבי - שלומי
12. נחל כזיב ומבצר המונפורט.
מיקום: גליל מערבי, סמוך למצפה הילה.
הטיול בנחל כזיב הוא טיול הררי ולכן חשוב להבין שהוא משלב עליות וירידות, אך יחד עם זאת הוא טיול מהנה שמסלולו עובר תחת עצי ההר שמספקים צל ומאפשרים ללכת בנעימים גם בימים חמים.
ניתן לבחור במסלול המועדף מבין מספר מסלולים שיש במקום. מסלול אחד עובר דרך מבצר המונפורט ואחר מוביל אל הבריכות עין טמיר.
ההליכה בנחל כזיב מאפשרת לצעוד בנתיב מים וליהנות מקרירותם בחום הקיצי. מבצר המונפורט הוא בהחלט אתר שמומלץ לעבור דרכו. זהו מבצר צלבני ששרידיו נותרו במקום ומהווים אטרקציה נהדרת למטיילים.
טיול בהחלט מהנה למיטיבי לכת.
אזור: רמות מנשה - יקנעם
13. נחל השופט.
מיקום: סמוך לקיבוץ הזורע.
מסלול נחל השופט הוא מסלול קל, נוח ונגיש לעגלות וילדים ולכן מומלץ לקבוצות המערבות משפחות או אנשים שאינם בכושר הליכה מרבי. יש במקום פינות עצירה ומנוחה וההליכה בו היא מהנה ומשלבת מים.
ההליכה לאורך הנחל מהנה ועוברת דרך מפלים קטנים, מערות וטחנות קמח מרתקות. ניתן לטייל בעין אמי, עין חשרת, שהוא מעיין הנובע מנקבות חצובות בסלע שניתן לראותן דרך הבריכה שאליה המים יוצאים, מראה מרשים ביותר.
אזור: ים המלח - עין גדי
14. נחל דוד.
מיקום: שמורת עין גדי.
מספר מסלולים לבחירה, הקצר והקלאסי הינו מקופות הכניסה למפל דוד וחזרה, מסלול שאורך כשעה וחצי, ניתן לטבול במספר בריכות לאורכו של המסלול. בקצהו ניתן ליהנות מיופיו המרהיב של מפל דוד ולחזור חזרה לחניית הרכבים.
מומלץ לעבור במערת דודים שבתוכה נובע מעיין והדרך אליה טובלת בנוף מדהים. ניתן לשלב בטיול גם את נחל ערוגות שהוא בדרגת קושי בינונית, ומוביל אל המפל הנסתר ולבריכות שמאפשרות שחייה בהן.
אז כל מה שנותר לעשות הוא לבחור את המקום על פי אופי הקבוצה ולצאת להתרענן בטבע גם בימי הקיץ החמים...
בהצלחה ובברכת גיבוש טבע מוצלח!
מיכל גיסינגר, אימג'יק הפקות.
קרדיט לאורן פוקס, המדריך האגדי שעזר ביעוץ למאמר!